http://www.thaigov.go.th

 วันนี้ (18 เมษายน 2560) เวลา 09.00 น. ณ ห้องประชุม 501 ตึกบัญชาการ 1 ทำเนียบรัฐบาล

พลเอก ประยุทธ์ จันทร์โอชา นายกรัฐมนตรี เป็นประธานการประชุมคณะรัฐมนตรี

​ ภายหลังเสร็จสิ้นการประชุม พลตรี วีรชน สุคนธปฏิภาค รองโฆษกประจำสำนักนายกรัฐมนตรี พร้อมด้วย พันเอก อธิสิทธิ์ ไชยนุวัติ ผู้ช่วยโฆษกประจำสำนักนายกรัฐมนตรี ได้ร่วมแถลงผลการประชุมคณะรัฐมนตรี ซึ่งสรุปสาระสำคัญดังนี้

|  |
| --- |
| **กฎหมาย** |

 1. เรื่อง ร่างกฎกระทรวง ฉบับที่ .. (พ.ศ. ....) ออกตามความในประมวลรัษฎากร ว่าด้วย การยกเว้นรัษฎากร (มาตรการภาษีเพื่อส่งเสริมวิสาหกิจชุมชน)

 2. เรื่อง ร่างประกาศกระทรวงมหาดไทย เรื่อง การเรียกเก็บค่าธรรมเนียมจดทะเบียนสิทธิ และนิติกรรมตามประมวลกฎหมายที่ดิน กรณีการโอนและการจำนอง อสังหาริมทรัพย์ตามมาตรการสนับสนุนเขตพัฒนาพิเศษเฉพาะกิจ ตามหลักเกณฑ์ ที่คณะรัฐมนตรีกำหนด และร่างประกาศกระทรวงมหาดไทย เรื่อง การเรียกเก็บ ค่าธรรมเนียมจดทะเบียนสิทธิและนิติกรรมตามกฎหมายว่าด้วยอาคารชุด กรณี การโอนและการจำนองห้องชุดตามมาตรการสนับสนุนเขตพัฒนาพิเศษเฉพาะกิจ ตามหลักเกณฑ์ที่คณะรัฐมนตรีกำหนด รวม 2 ฉบับ

|  |
| --- |
| **เศรษฐกิจ- สังคม** |

 3. เรื่อง ขอรับการพิจารณาเลื่อนขั้นเงินเดือนกรณีพิเศษ 2 ขั้น (นอกเหนือโควตาปกติ) จากงบกลางเพิ่มเติมให้กับกำลังพลที่ปฏิบัติงานในคณะรักษาความสงบแห่งชาติ

 4. เรื่อง ขอรับการสนับสนุนงบประมาณรายจ่ายประจำปี เพื่อดำเนินโครงการพักชำระหนี้ ต้นเงินและลดดอกเบี้ยให้สมาชิกสหกรณ์ / กลุ่มเกษตรกรที่ปลูกข้าว

 ปีการผลิต 2559/60

 5. เรื่อง การปรับปรุงหลักเกณฑ์และเงื่อนไขของโครงการบ้านประชารัฐและโครงการ

 บ้านธนารักษ์ประชารัฐ

 6. เรื่อง (ร่าง) กรอบคุณวุฒิแห่งชาติ ฉบับปรับปรุง

 7. เรื่อง เกณฑ์การรักษาคุณภาพสิ่งแวดล้อมแหล่งธรรมชาติอันควรอนุรักษ์ ประเภทธรณี สัณฐานและภูมิลักษณวรรณา ภูเขา และน้ำตก

 8. เรื่อง โครงการทุนการศึกษา ภายใต้มูลนิธิทุนการศึกษาพระราชทาน สมเด็จพระบรม โอรสาธิราชฯ สยามมกุฎราชกุมาร (ม.ท.ศ.)

|  |
| --- |
| **ต่างประเทศ** |

 9. เรื่อง ขอความเห็นชอบต่อร่างความตกลงระหว่างรัฐบาลแห่งราชอาณาจักรไทยกับ รัฐบาลแห่งสหพันธรัฐรัสเซีย ว่าด้วยความร่วมมือด้านเทคนิคทางทหาร

 10. เรื่อง ขออนุมัติลงนามบันทึกความเข้าใจระหว่างกระทรวงเกษตรและสหกรณ์แห่ง ราชอาณาจักรไทย และกระทรวงกิจการเทศบาลและผังเมืองแห่งราชอาณาจักร บาห์เรนว่าด้วยความร่วมมือด้านการเกษตร

 11. เรื่อง การจัดทำความตกลงระหว่างสำนักงานกลางแห่งชาติตำรวจสากลประเทศไทย (ตำรวจสากลกรุงเทพ) และสำนักงานตำรวจแห่งชาติ ว่าด้วยการเข้าถึงระบบ ข้อมูลข่าวสารองค์การตำรวจสากลโดยตรง (Agreement between the INTERPOL National Central Bureau for Thailand in Bangkok and Royal Thai Police on Direct Access to the INTERPOL Information System)

 12. เรื่อง การเข้าร่วมงาน The International Horticultural Exhibition 2019, Beijing, China, หรือ Beijing Expo 2019 สาธารณรัฐประชาชนจีน

 13. เรื่อง การเข้าร่วมงาน World Expo 2020 Dubai

 14.  เรื่อง การเป็นสมาชิก International  Association  of  Economic

 and  Social  Councils  and  Similar  Institutions  ของสภาที่ปรึกษา เศรษฐกิจและสังคมแห่งชาติ

 15. เรื่อง ร่างปฏิญญาอาเซียนว่าด้วยบทบาทของราชการพลเรือนในฐานะผู้เร่งรัดให้ วิสัยทัศน์ประชาคมอาเซียน 2025 บรรลุผล (ASEAN Declaration of the Role of the Civil Service as a Catalyst for Achieving the ASEAN Community Vision 2025)

 16. เรื่อง ขออนุมัติท่าทีไทยสำหรับการประชุมคณะอนุกรรมาธิการด้านการค้าและความ ร่วมมือทางเศรษฐกิจระหว่างไทย – สหพันธรัฐรัสเซีย ครั้งที่ 3

 17. เรื่อง ร่างถ้อยแถลงร่วม (Joint Statement) การเยือนราชอาณาจักรบาห์เรน อย่างเป็นทางการของนายกรัฐมนตรี ระหว่างวันที่ 24-26 เมษายน 2560

|  |
| --- |
| **แต่งตั้ง** |

 18. เรื่อง การแต่งตั้งข้าราชการพลเรือนสามัญให้ดำรงตำแหน่งประเภทวิชาการระดับ ทรงคุณวุฒิ (กระทรวงดิจิทัลเพื่อเศรษฐกิจและสังคม)

**\*\*\*\*\*\*\*\*\*\*\*\*\*\*\*\*\*\*\***

สำนักโฆษก สำนักเลขาธิการนายกรัฐมนตรี โทร. 0 2288-4396

|  |
| --- |
| **กฎหมาย** |

**1. เรื่อง ร่างกฎกระทรวง ฉบับที่ .. (พ.ศ. ....) ออกตามความในประมวลรัษฎากร ว่าด้วยการยกเว้นรัษฎากร (มาตรการภาษีเพื่อส่งเสริมวิสาหกิจชุมชน)**

 คณะรัฐมนตรีมีมติอนุมัติหลักการร่างกฎกระทรวง ฉบับที่ .. (พ.ศ. ....) ออกตามความในประมวลรัษฎากร ว่าด้วยการยกเว้นรัษฎากร (มาตรการภาษีเพื่อส่งเสริมวิสาหกิจชุมชน) ตามที่กระทรวงการคลัง (กค.) เสนอ และให้ส่งสำนักงานคณะกรรมการกฤษฎีกาตรวจพิจารณาเป็นเรื่องด่วน แล้วดำเนินการต่อไปได้

 **สาระสำคัญของร่างกฎกระทรวง**

 กำหนดให้มีการขยายเวลาการยกเว้นภาษีเงินได้สำหรับวิสาหกิจชุมชนตามกฎหมายว่าด้วยการส่งเสริมวิสาหกิจชุมชน เฉพาะที่เป็นห้างหุ้นส่วนสามัญหรือคณะบุคคลที่มิใช่นิติบุคคลซึ่งมีเงินได้ไม่เกิน 1,800,000 บาท ออกไปอีกเป็นระยะเวลา 3 ปี ทั้งนี้ สำหรับเงินได้พึงประเมินที่ได้รับตั้งแต่วันที่ 1 มกราคม 2560 ถึง

วันที่ 31 ธันวาคม 2562

**2. เรื่อง ร่างประกาศกระทรวงมหาดไทย เรื่อง การเรียกเก็บค่าธรรมเนียมจดทะเบียนสิทธิและนิติกรรมตามประมวลกฎหมายที่ดิน กรณีการโอนและการจำนองอสังหาริมทรัพย์ตามมาตรการสนับสนุนเขตพัฒนาพิเศษเฉพาะกิจ ตามหลักเกณฑ์ที่คณะรัฐมนตรีกำหนด และร่างประกาศกระทรวงมหาดไทย เรื่อง การเรียกเก็บค่าธรรมเนียมจดทะเบียนสิทธิและนิติกรรมตามกฎหมายว่าด้วยอาคารชุด กรณีการโอนและการจำนองห้องชุดตามมาตรการสนับสนุนเขตพัฒนาพิเศษเฉพาะกิจ ตามหลักเกณฑ์ที่คณะรัฐมนตรีกำหนด รวม 2 ฉบับ**

 คณะรัฐมนตรีมีมติอนุมัติในหลักการร่างประกาศกระทรวงมหาดไทย เรื่อง การเรียกเก็บค่าธรรมเนียมจดทะเบียนสิทธิและนิติกรรมตามประมวลกฎหมายที่ดิน กรณีการโอนและการจำนองอสังหาริมทรัพย์ตามมาตรการสนับสนุนเขตพัฒนาพิเศษเฉพาะกิจ ตามหลักเกณฑ์ที่คณะรัฐมนตรีกำหนด และร่างประกาศกระทรวงมหาดไทย เรื่อง การเรียกเก็บค่าธรรมเนียมจดทะเบียนสิทธิและนิติกรรมตามกฎหมายว่าด้วยอาคารชุด กรณีการโอนและการจำนองห้องชุดตามมาตรการสนับสนุนเขตพัฒนาพิเศษเฉพาะกิจ ตามหลักเกณฑ์ที่คณะรัฐมนตรีกำหนด รวม 2 ฉบับ ตามที่กระทรวงมหาดไทย (มท.) เสนอ และให้ส่งสำนักงานคณะกรรมการกฤษฎีกาตรวจพิจารณา แล้วดำเนินการต่อไปได้

 **สาระสำคัญของร่างประกาศ**

 ร่างประกาศกระทรวงมหาดไทย รวม 2 ฉบับ ตามที่กระทรวงมหาดไทยเสนอ เป็นการกำหนดให้เรียกเก็บค่าธรรมเนียมการจดทะเบียนสิทธิและนิติกรรมฯ กรณีการโอนและค่าธรรมเนียมการจดทะเบียนจำนองอสังหาริมทรัพย์ และค่าธรรมเนียมการจดทะเบียนสิทธิและนิติกรรมฯ กรณีการโอนและค่าธรรมเนียมการจดทะเบียนการจำนองห้องชุด **สำหรับการโอนอสังหาริมทรัพย์หรือห้องชุดโดยการขาย แลกเปลี่ยน ให้และการโอนโดยทางมรดกให้แก่ทายาท หรือการจำนองอสังหาริมทรัพย์หรือห้องชุดที่ตั้งอยู่ในท้องที่จังหวัดนราธิวาส จังหวัดปัตตานี จังหวัดยะลา จังหวัดสงขลา เฉพาะในท้องที่อำเภอจะนะ อำเภอเทพา อำเภอนาทวี และอำเภอสะบ้าย้อย และจังหวัดสตูล ในอัตราร้อยละ 0.01 ตั้งแต่วันที่ 1 มกราคม 2561 ถึงวันที่ 31 ธันวาคม 2563** เพื่อประโยชน์สาธารณะหรือความมั่นคงในทางเศรษฐกิจของประเทศ

|  |
| --- |
| **เศรษฐกิจ- สังคม** |

**3. เรื่อง ขอรับการพิจารณาเลื่อนขั้นเงินเดือนกรณีพิเศษ 2 ขั้น (นอกเหนือโควตาปกติ) จากงบกลางเพิ่มเติมให้กับกำลังพลที่ปฏิบัติงานในคณะรักษาความสงบแห่งชาติ**

 คณะรัฐมนตรีมีมติเห็นชอบให้การสนับสนุนโควตาบำเหน็จความชอบประจำปี (2 ขั้น) เพิ่มเติมอีกร้อยละ 3 ของจำนวนเจ้าหน้าที่ผู้ปฏิบัติงานใน คสช. ที่อยู่ในเกณฑ์ที่สามารถนำมาพิจารณาบำเหน็จประจำปีได้ จำนวน 721 นาย โดยให้มีผลในปีงบประมาณ พ.ศ. 2560 (1 ตุลาคม 2559 – 30 กันยายน 2560) ตามที่ สำนักเลขาธิการคณะรักษาความสงบแห่งชาติ (สลธ.คสช.) เสนอ

 **สาระสำคัญของเรื่อง**

 สลธ.คสช´พิจารณาแล้วเห็นว่า คสช. เป็นหน่วยงานที่จัดตั้งขึ้นในสถานการณ์ที่ไม่ปกติรับผิดชอบภารกิจต่าง ๆ ที่ส่งผลกระทบต่อความมั่นคงของชาติ ถือได้ว่าเป็นหน่วยงานพิเศษที่ปฏิบัติงานด้านความมั่นคง ซึ่งต้องปฏิบัติงานตลอด 24 ชั่วโมง ในพื้นที่ที่มีความเสี่ยงและยากลำบากตามภารกิจที่ได้รับมอบหมาย อีกทั้งข้าราชการที่ปฏิบัติงานให้กับ คสช. เป็นการขอตัวจากส่วนราชการต้นสังกัดมาช่วยราชการและต้องปฏิบัติงานในภารกิจของ คสช. เป็นหลัก ทำให้ข้าราชการเหล่านี้มีโอกาสได้รับการพิจารณาบำเหน็จความชอบประจำปี (2 ขั้น) ที่หน่วยงานต้นสังกัดเดิมน้อยลง ดังนั้น เพื่อเป็นการสร้างขวัญและกำลังใจแก่เจ้าหน้าที่ผู้ปฏิบัติงานด้วยความทุ่มเท เสียสละ จึงเห็นควรขอรับการสนับสนุนโควตาบำเหน็จประจำปี (2 ขั้น) ประจำปีงบประมาณ พ.ศ. 2560 เช่นเดียวกับการดำเนินการในปีที่ผ่านมาและเช่นเดียวกับเจ้าหน้าที่ผู้ปฏิบัติงานด้านยาเสพติด โดยมีแนวทางการดำเนินการ ดังนี้

1. ให้การสนับสนุนโควตาบำเหน็จความชอบประจำปี (2 ขั้น) เพิ่มเติมอีกร้อยละ 3 ของ

จำนวนเจ้าหน้าที่ผู้ปฏิบัติงานใน คสช. ที่อยู่ในเกณฑ์ที่สามารถนำมาพิจารณาบำเหน็จประจำปีได้ จำนวน 721 นาย โดยให้มีผลในปีงบประมาณ พ.ศ. 2560 (1 ตุลาคม 2559 – 30 กันยายน 2560)

1. ให้ใช้จ่ายจากงบประมาณรายจ่ายประจำปีของส่วนราชการต้นสังกัดในโอกาสแรกก่อน

และหากไม่สามารถดำเนินการได้ ขอให้เบิกจ่ายจากงบกลาง รายการเลื่อนเงินเดือนและปรับวุฒิข้าราชการเป็นลำดับต่อไป ในลักษณะเดียวกับการเบิกจ่ายงบประมาณให้แก่เจ้าหน้าที่ผู้ปฏิบัติงานด้านยาเสพติด

**4. เรื่อง ขอรับการสนับสนุนงบประมาณรายจ่ายประจำปี เพื่อดำเนินโครงการพักชำระหนี้ต้นเงินและ ลดดอกเบี้ยให้สมาชิกสหกรณ์ / กลุ่มเกษตรกรที่ปลูกข้าว ปีการผลิต 2559/60**

 คณะรัฐมนตรีมีมติเห็นชอบตามที่กระทรวงเกษตรและสหกรณ์ (กษ.) เสนอ ดังนี้

1. สนับสนุนงบประมาณรายจ่ายประจำปี เพื่อดำเนินโครงการพักชำระหนี้ต้นเงินและลดดอกเบี้ย

ให้สมาชิกสหกรณ์/กลุ่มเกษตรกรที่ปลูกข้าว ปีการผลิต 2559/60 ระยะเวลา 2 ปี ปีละ 767.91 ล้านบาท เป็นจำนวนทั้งสิ้น 1,535.82 ล้านบาท ตามความเห็นของสำนักงบประมาณ (สงป.) ที่นายกรัฐมนตรีได้เห็นชอบแล้ว

1. ให้การชดเชยดอกเบี้ยเพื่อดำเนินการตามโครงการพักชำระหนี้ต้นเงินและลดดอกเบี้ยให้สมาชิก

สหกรณ์/กลุ่มเกษตรที่ปลูกข้าว ปีการผลิต 2559/60 ในอัตราร้อยละ 3 ต่อปี

**โครงการพักชำระหนี้ต้นเงินและลดดอกเบี้ยให้สมาชิกสหกรณ์ / กลุ่มเกษตรกรที่ปลูกข้าว**

**ปีการผลิต 2559/60** มีสาระสำคัญ ดังนี้

1. **วัตถุประสงค์** เพื่อบรรเทาภาระหนี้สินและลดต้นทุนในการประกอบอาชีพทำนาของสมาชิก

สหกรณ์ /กลุ่มเกษตรกร เพื่อให้มีโอกาสนำเงินที่ต้องส่งชำระหนี้ไปฟื้นฟูตนเอง มีเงินทุนไว้เป็นค่าใช้จ่ายในครัวเรือน และพัฒนาคุณภาพชีวิตให้สมาชิกสหกรณ์ / กลุ่มเกษตรกร สามารถพึ่งพาตนเองได้

1. **กลุ่มเป้าหมาย** สมาชิกสหกรณ์ / กลุ่มเกษตรกรที่มีหนี้เงินกู้ในวัตถุประสงค์เพื่อการผลิตข้าว

กับสหกรณ์ /กลุ่มเกษตรกร ณ วันที่ 31 พฤษภาคม 2559 ไม่เกิน 500,000 บาท จำนวน 287,676 ราย ต้นเงินกู้รวม 25,596.932 ล้านบาท

1. **ระยะเวลาดำเนินการ** สมาชิกสหกรณ์ / กลุ่มเกษตรกรที่เข้าร่วมโครงการพักชำระหนี้ ฯ

จะได้รับการพักชำระหนี้ต้นเงินและลดดอกเบี้ยเงินกู้ตั้งแต่วันที่ 1 กรกฎาคม 2559 – 30 มิถุนายน 2561 รวมระยะเวลา 2 ปี

**5. เรื่อง การปรับปรุงหลักเกณฑ์และเงื่อนไขของโครงการบ้านประชารัฐและโครงการบ้านธนารักษ์ประชารัฐ**

 คณะรัฐมนตรีมีมติรับทราบผลการดำเนินโครงการบ้านประชารัฐและโครงการบ้านธนารักษ์ประชารัฐรวมทั้งการปรับปรุงหลักเกณฑ์และเงื่อนไขของทั้ง 2 โครงการ ตามที่กระทรวงการคลัง (กค.) เสนอ และมอบหมายให้ กค. ดำเนินการ ดังนี้

 1. ให้ กค. โดยธนาคารอาคารสงเคราะห์และธนาคารออมสินพิจารณาการให้สินเชื่อสำหรับโครงการเช่าระยะสั้น (Rental) ในโครงการบ้านธนารักษ์ประชารัฐอย่างรอบครอบ โดยคำนึงถึงการให้สิทธิแก่เจ้าหน้าที่ของรัฐที่ไม่มีกรรมสิทธิ์ในที่อยู่อาศัยเป็นลำดับแรกก่อน

 2. ให้ กค. และสถาบันการเงินเฉพาะกิจของรัฐที่เข้าร่วมโครงการบ้านประชารัฐและโครงการบ้าน ธนารักษ์ประชารัฐ เร่งรัดประชาสัมพันธ์โครงการให้กลุ่มเป้าหมายได้รับทราบถึงหลักเกณฑ์และเงื่อนไขใหม่ที่ผ่อนปรนขึ้นเพื่อดึงดูดให้กลุ่มเป้าหมายเข้าร่วมโครงการมากยิ่งขึ้น รวมทั้งให้หามาตรการเพิ่มเติมเพื่อส่งเสริมการปล่อยสินเชื่อให้แก่ผู้ประกอบการในมาตรการสินเชื่อเพื่อพัฒนาโครงการที่อยู่อาศัย (Pre Finance) เพื่อดึงดูดให้ผู้ประกอบการเข้าร่วมโครงการฯ เพิ่มขึ้นด้วย

 **สาระสำคัญของการปรับปรุงหลักเกณฑ์และเงื่อนไขของโครงการบ้านประชารัฐและโครงการบ้านธนารักษ์ประชารัฐ**ดังนี้

 1. **โครงการบ้านประชารัฐ**

 1) ขอยกเลิกการกำหนดคุณสมบัติผู้มีสิทธิเข้าร่วมโครงการฯ **จาก** ที่กำหนดว่า “ไม่เคยมีกรรมสิทธิ์ในที่อยู่อาศัยมาก่อน” **เป็น** “**ปัจจุบันไม่มีกรรมสิทธิ์ในที่อยู่อาศัย**” ทั้งนี้ เพื่อเปิดโอกาสให้ประชาชนผู้มีรายได้น้อยที่ปัจจุบันไม่มีที่อยู่อาศัยและมีความต้องการขอสินเชื่อเพื่อซื้อหรือปลูกสร้างที่อยู่อาศัยสามารถเข้าถึงแหล่งเงินกู้ในระบบได้สะดวกขึ้น เนื่องจากบางกรณีผู้ขอกู้เคยมีกรรมสิทธิ์ในที่อยู่อาศัยมาก่อนแต่ปัจจุบันไม่มีแล้ว

 2) ขอแก้ไขเงื่อนไขของมาตรการสินเชื่อเพื่อที่อยู่อาศัย (Post Finance)กรณีการกู้ เพื่อปลูกสร้างที่อยู่อาศัย วงเงินสินเชื่อไม่เกิน 1.5 ล้านบาทต่อหน่วย **จาก** ที่กำหนดให้รวมราคาที่ดินและสิ่งปลูกสร้างด้วย **เป็นไม่ต้องนำราคาประเมินที่ดินมารวมพิจารณาด้วย** เนื่องจากหากนำราคาประเมินที่ดินมาพิจารณาร่วมด้วย ผู้กู้จะไม่สามารถขอสินเชื่อเพื่อปลูกสร้างที่อยู่อาศัยได้ตามวงเงินที่ต้องการก่อสร้างจริง ทั้งนี้ ให้รวมถึงการกู้เพื่อปลูกสร้างทดแทนที่อยู่อาศัยเดิมด้วย

 2. **โครงการบ้านธนารักษ์ประชารัฐ**

 1**) โครงการเช่าระยะสั้น (Rental)**ขอแก้ไข **จาก** “เจ้าหน้าที่ของรัฐที่ไม่เคยมีกรรมสิทธิ์ในที่อยู่อาศัยมาก่อนและมีรายได้ไม่เกิน 20,000 บาทต่อเดือนในวันที่ยื่นจองสิทธิ **เป็น** “**เจ้าหน้าที่ของรัฐที่มีรายได้ไม่เกิน 20,000 บาทต่อเดือนในวันที่ยื่นจองสิทธิ**”

 2) **โครงการเช่าระยะยาว (Leasehold)จาก** “เจ้าหน้าที่ของรัฐและประชาชนที่ไม่เคยมีกรรมสิทธิ์ในที่อยู่อาศัยมากก่อน” **เป็น** “**เจ้าหน้าที่ของรัฐและประชาชนที่ปัจจุบันไม่มีกรรมสิทธิ์ในที่อยู่อาศัย**”

**6. เรื่อง (ร่าง) กรอบคุณวุฒิแห่งชาติ ฉบับปรับปรุง**

                   คณะรัฐมนตรีมีมติเห็นชอบ (ร่าง) กรอบคุณวุฒิแห่งชาติ ฉบับปรับปรุง ตามที่กระทรวงศึกษาธิการ (ศธ.) เสนอ และมอบหมายให้ ศธ. บูรณาการร่วมกับหน่วยงานที่เกี่ยวข้องเร่งดำเนินการจัดทำแผนการขับเคลื่อนกรอบคุณวุฒิแห่งชาติสู่การปฏิบัติให้สอดคล้องกับกรอบคุณวุฒิแห่งชาติ ฉบับปรับปรุง เพื่อให้สามารถนำกรอบคุณวุฒิดังกล่าวไปปฏิบัติให้เกิดผลได้อย่างเป็นรูปธรรม และให้นำเสนอแผนการขับเคลื่อนกรอบคุณวุฒิแห่งชาติสู่การปฏิบัติดังกล่าวต่อคณะรัฐมนตรีต่อไปด้วย โดยในการจัดทำแผนการขับเคลื่อนกรอบคุณวุฒิแห่งชาติสู่การปฏิบัติให้ ศธ. และหน่วยงานที่เกี่ยวข้องดำเนินการ ดังนี้

                   1. จัดทำแผนการขับเคลื่อนกรอบคุณวุฒิแห่งชาติสู่การปฏิบัติ ให้สอดคล้องกับกรอบยุทธศาสตร์ชาติ ระยะ 20 ปี (พ.ศ. 2560-2579) แผนพัฒนาเศรษฐกิจและสังคมแห่งชาติ ฉบับที่ 12 (พ.ศ. 2560-2564) และประเด็นการปฏิรูปของสภาขับเคลื่อนการปฏิรูปประเทศด้วย

                   2. พิจารณากำหนดหลักสูตรการเรียนการสอนให้สอดคล้องกับกรอบคุณวุฒิแห่งชาติ

                   3. วางแผนการผลิตกำลังคนให้สอดคล้องกับความต้องการของตลาดแรงงานทั้งในและต่างประเทศ โดยมุ่งเน้นการพัฒนาฝีมือแรงงานไทยให้มีศักยภาพเพื่อรองรับความต้องการของตลาดแรงงานในอนาคต รวมทั้งการพัฒนาเขตเศรษฐกิจ การก้าวสู่ประเทศไทย 4.0

                   ทั้งนี้ ศธ. ชี้แจงและประชาสัมพันธ์ให้หน่วยงานที่เกี่ยวข้องมีความเข้าใจเกี่ยวกับกรอบคุณวุฒิแห่งชาติ เพื่อให้สามารถนำไปปฏิบัติได้อย่างถูกต้อง

                   **สาระสำคัญของกรอบคุณวุฒิแห่งชาติ**

                   1. กรอบคุณวุฒิแห่งชาติเป็นกรอบแนวทางการเชื่อมโยงระบบคุณวุฒิของประเทศทุกระดับและประเภท ให้ยึดโยงกับระดับความสามรถของบุคคลที่เป็นผลลัพธ์ของการเรียนรู้ การศึกษา การฝึกอบรม และประสบการณ์ จากกรอบคุณวุฒิทางการศึกษาซึ่งเป็นความรับผิดชอบของหน่วยงานทางการศึกษา และกรอบมาตราฐานอาชีพ ซึ่งเป็นความรับผิดชอบของหน่วยงานด้านมาตราฐานอาชีพ/ฝีมือแรงงาน/วิชาชีพ และองค์กรต่าง ๆ ซึ่งต้องใช้กลไลของกรอบคุณวุฒิแห่งชาติในการเชื่อมโยง เพื่อให้เกิดระบบการพัฒนากำลังคนระดับชาติที่เป็นเอกภาพ

                   2. **วัตถุประสงค์ของกรอบคุณวุฒิแห่งชาติ**

1) เพื่อเป็นกลไกการปฏิรูปการศึกษา ด้วยการเชื่อมโยงความต้องการกำลังคนเชิงคุณภาพของภาคการผลิตและบริการกับระบบคุณวุฒิทางการศึกษาให้ก้าวทันการเปลี่ยนแปลงของโลกอาชีพ โดยใช้ระบบการประกันคุณภาพและมาตราฐานการศึกษา อันจะเป็นการยกระดับคุณภาพการศึกษาให้มีความเป็นสากล โปร่งใส และเทียบเคียงได้กับนานาชาติ

                           2) เพื่อส่งเสริมการเรียนรู้ตลอดชีวิตและการเพิ่มโอกาสการศึกษาที่จำเป็นต่อการสร้างศักยภาพกำลังคนในการพัฒนาเศรษฐกิจและสังคมของประเทศ

                            3) เพื่อสร้างความเชื่อมโยงกับกรอบคุณวุฒิต่างประเทศ อันจะเป็นกลไกสร้างขีดความสามารถในการแข่งขันด้านกำลังคนของประเทศ เสริมสร้างความคล่องตัวและประสิทธิภาพในการเคลื่อนย้ายกำลังคนและนักเรียนนักศึกษาในภูมิภาค

                            4) เพื่อยกระดับคุณค่าของผู้มีความสามารถหรือสมรรถนะ ในการปฏิบัติงานที่ต้องการเพิ่มพูนคุณวุฒิการศึกษาด้วยระบบการเทียบโอนประสบการณ์และความรู้ที่มีอยู่ก่อน รวมทั้งการเชื่อมโยงเส้นทางการเรียนรู้และความก้าวหน้าในอาชีพที่หลากหลายของบุคคล

**3. โครงสร้างกรอบคุณวุฒิแห่งชาติ**ประกอบด้วย

                           1) ระดับคุณวุฒิ กรอบคุณวุฒิแห่งชาติได้กำหนดระดับความสามารถหรือความสามารถในการปฏิบัติงานตามขอบเขตความรู้ ทักษะ และความสามารถในการประยุกต์ใช้ความรู้และทักษะและความรับผิดชอบ ซึ่งเชื่อมโยงกับผลลัพธ์การเรียนรู้ที่มีข้อกำหนดขอบเขตที่แตกต่างกันตั้งแต่ระดับง่ายไปยาก จากระดับ 1-8 โดยมีลักษณะเป็นแกนกลางที่สามารถประยุกต์ใช้ได้กับกำลังคนในแต่ละกลุ่มสาขาอาชีพ/วิชาชีพ

                            2) ผลลัพธ์การเรียนรู้ตามกรอบคุณวุฒิแห่งชาติ ประกอบด้วย 3 ด้าน ได้แก่ (1) ความรู้ (Knowledge) ครอบคลุมในเรื่องความรู้เชิงวิชาการ แนวคิด ทฤษฎี ข้อเท็จจริงต่าง ๆ (2) ทักษะ (Skills) ครอบคลุมทักษะด้านการคิดอย่างมีเหตุผล การหยั่งรู้ การคิดสร้างสรรค์ และการปฏิบัติ และ (3) ความสามารถในการประยุกต์ใช้ความรู้ ทักษะ และความรับผิดชอบ (Application and Responsibility) ผลลัพธ์การเรียนรู้ทั้ง 3 ด้านนี้ มีความแตกต่างกันไปในแต่ระดับ ทั้งในด้านความซับซ้อนและความลึกของความรู้ความเข้าใจ ด้านวิชาการและทักษะความสามารถที่ควรมีในแต่ละระดับการศึกษา

                             3) กลไกการเชื่อมโยงเติมเต็ม/เทียบเคียง (Connecting, Filling-up/Benchmarking Mechanism) การเชื่อมโยงและเทียบเคียงเข้าสู่กรอบคุณวุฒิแห่งชาติทั้งในส่วนของผู้ที่สำเร็จการศึกษาจากสถาบันการศึกษาและผู้ที่ได้รับรองมาตราฐานอาชีพต้องมีกลไก/ระบบการเข้าสู่ระดับคุณวุฒิที่มีความยืดหยุ่น หลากหลาย และสามารถเข้าถึงได้ตลอดเวลา เพื่อให้บุคคลที่มีคุณวุฒิทางการศึกษาหรือมีทักษะ ความรู้ ความสามารถ และประสบการณ์หรือสมรรถนะจากการปฏิบัติงานสามารถเทียบโอนหรือเติมเต็มอย่างต่อเนื่องตลอดชีวิต เพื่อให้ได้รับการรับรองและยกระดับคุณวุฒิตามกรอบคุณวุฒิแห่งชาติ

**7. เรื่อง เกณฑ์การรักษาคุณภาพสิ่งแวดล้อมแหล่งธรรมชาติอันควรอนุรักษ์ ประเภทธรณีสัณฐานและ ภูมิลักษณวรรณา ภูเขา และน้ำตก**

คณะรัฐมนตรีมีมติรับทราบเกณฑ์การรักษาคุณภาพสิ่งแวดล้อมแหล่งธรรมชาติอันควรอนุรักษ์ ประเภทธรณีสัณฐานและภูมิลักษณวรรณา ภูเขา และน้ำตก ตามที่ กระทรวงทรัพยากรธรรมชาติและสิ่งแวดล้อม (ทส.) โดยสำนักงานนโยบายและแผนทรัพยากรธรรมชาติและสิ่งแวดล้อม (สผ.) เสนอ

 **สาระสำคัญของเรื่อง**

 สผ. ได้จัดทำเกณฑ์การรักษาคุณภาพสิ่งแวดล้อมฯ เพื่อให้สอดคล้องกับแนวนโยบายภายใต้แผนแม่บทฯ และการอนุรักษ์สิ่งแวดล้อมธรรมชาติ ซึ่งได้ดำเนินการจัดทำแล้วเสร็จ 3 ประเภท ได้แก่ (1) ธรณีสัณฐานและภูมิลักษณวรรณา (2) ภูเขา และ (3) น้ำตก โดยเกณฑ์การรักษาคุณภาพสิ่งแวดล้อมฯ ถือว่าเป็นเครื่องมือให้กับหน่วยงานเจ้าของพื้นที่นำไปใช้ประโยชน์ในการประเมินสถานภาพแหล่งธรรมชาติของตนเกี่ยวกับคุณภาพสิ่งแวดล้อมและองค์ประกอบต่าง ๆ รวมทั้งนำไปใช้ในการติดตามและตรวจสอบผลกระทบที่เกิดขึ้นกับแหล่งธรรมชาติอันควรอนุรักษ์ ซึ่งจะช่วยให้ทราบสาเหตุของผลกระทบทั้งจากภัยธรรมชาติและการกระทำของมนุษย์ ทั้งนี้การจัดทำเกณฑ์การรักษาคุณภาพสิ่งแวดล้อมฯ ของแหล่งธรรมชาติอันควรอนุรักษ์ทั้ง 3 แห่ง ได้ผ่านการประชุม รับรู้ และตัดสินใจร่วมกันของประชาชน ชุมชน สถาบันการศึกษา และหน่วยงานที่เกี่ยวข้องในพื้นที่ทั้งส่วนกลางและส่วนภูมิภาคมาอย่างต่อเนื่อง รวมทั้งผ่านการแลกเปลี่ยนความเห็นและให้ข้อเสนอแนะอันเป็นประโยชน์ต่อการจัดทำเกณฑ์การรักษาคุณภาพสิ่งแวดล้อมฯ

 **เกณฑ์การรักษาคุณภาพสิ่งแวดล้อมฯ ของแหล่งธรรมชาติอันควรอนุรักษ์ทั้ง 3 แห่ง ประกอบด้วย**

 1. ปัจจัยชี้วัดแต่ละด้าน รวม 4 ด้าน ได้แก่ (1) ด้านองค์ประกอบของระบบนิเวศ/สิ่งแวดล้อม (2) ด้านองค์ประกอบภูมิสถาปัตยกรรมและสถาปัตยกรรม (3) ด้านผลผลิตจากการบริการสิ่งแวดล้อมของแหล่ง และ (4) ด้านการบริหารจัดการ

 2. ระดับเกณฑ์การรักษาคุณภาพสิ่งแวดล้อมฯ กำหนดเป็น 3 ระดับ ได้แก่

 (1) **ระดับสูงหรือดี** คือ ไมมีผลกระทบหรือมีระดับผลกระทบน้อย (มีค่าคะแนนอยู่ในช่วง 1.00 – 1.66)

 (2) **ระดับปานกลาง** คือ มีระดับผลกระทบปานกลาง (มีค่าคะแนนอยู่ในช่วง 1.67 -2.33)

 (3) **ระดับต่ำ** คือ มีระดับผลกระทบมากหรือรุนแรง ซึ่งหมายถึงมีผลกระทบเกินค่าเกณฑ์ ที่ได้กำหนดไว้ (มีค่าคะแนนอยู่ในช่วง 2.34 -3.00)

**8. เรื่อง โครงการทุนการศึกษา ภายใต้มูลนิธิทุนการศึกษาพระราชทาน สมเด็จพระบรมโอรสาธิราชฯ สยามมกุฎราชกุมาร (ม.ท.ศ.)**

 คณะรัฐมนตรีมีมติรับทราบการขอความร่วมมือหน่วยงานและรัฐวิสาหกิจในสังกัดดำเนินกิจกรรมเพื่อสังคม (Corporate Social Responsibility : CSR) เพื่อร่วมสมทบทุนการศึกษาในโครงการทุนการศึกษาภายใต้มูลนิธิทุนการศึกษาพระราชทาน สมเด็จพระบรมโอรสาธิราชฯ สยามมกุฎราชกุมาร (ม.ท.ศ.) ตามที่สำนักเลขาธิการคณะรัฐมนตรี (สลค.) เสนอ และให้ สลค.ดำเนินการและประสานงานกับกระทรวงการคลัง (กค.) กระทรวงคมนาคม (คค.) กระทรวงพลังงาน (พน.) กระทรวงดิจิทัลเพื่อเศรษฐกิจและสังคม (ดศ.) กระทรวงมหาดไทย (มท.) และหน่วยงานอื่นที่เกี่ยวข้อง รวมทั้งนำความกราบบังคมทูลขอพระราชทานพระราชวโรกาสให้นายกรัฐมนตรีและคณะ เข้าเฝ้าทูลละอองธุลีพระบาท

 **สาระสำคัญของเรื่อง**

 **1. โครงการทุนการศึกษาภายใต้มูลนิธิทุนการศึกษาพระราชทานสมเด็จพระบรมโอรสาธิราชฯ สยามมกุฎราชกุมาร** เป็นโครงการที่สมเด็จพระเจ้าอยู่หัวมหาวชิราลงกรณ บดินทรเทพยวรางกูร มีพระราชดำริให้ดำเนินการขึ้นเมื่อปี 2552 เมื่อครั้งยังทรงพระอิสริยยศเป็นสมเด็จพระบรมโอรสาธิราชฯ สยามมกุฎราชกุมาร ด้วยพระราชปณิธานที่มุ่งสร้างความรู้ สร้างโอกาสแก่เยาวชนไทยที่มีฐานะยากจน ยากลำบาก แต่ประพฤติดีมีความความสามารถในการศึกษา ให้ได้รับโอกาสทางการศึกษาที่มั่นคง ต่อเนื่องในระดับมัธยมศึกษาตอนปลายจนสำเร็จการศึกษาในระดับปริญญาตรีตามความสามารถของแต่ละคน อันเป็นการลงทุนเพื่อพัฒนาความรู้ ความสามารถ และศักยภาพแก่เยาวชนไทย ต่อมาในปี 2553 สมเด็จพระเจ้าอยู่หัวมหาวชิราลงกรณ บดินทรเทพยวรางกูร มีพระราชดำริให้จัดตั้งมูลนิธิทุนการศึกษาพระราชทาน สมเด็จพระบรมโอรสาธิราชฯ สยามมกุฎราชกุมาร (ม.ท.ศ.) ขึ้น ทรงเป็นองค์ประธานกรรมการ และทรงให้นำโครงการทุนการศึกษาฯ มาอยู่ภายใต้การดำเนินงานของมูลนิธิฯ เพื่อให้เกิดความต่อเนื่องและยั่งยืนสืบต่อไป โดยที่การดำเนินงานโครงการทุนการศึกษาฯ มีกลไกคณะกรรมการมูลนิธิฯ กำกับดูแลอำนวยการระดับนโยบายและคณะกรรมการบริหารจัดการทุนพระราชทานกำกับการบริหารดำเนินงานโครงการมีคณะอนุกรรมการช่วยขับเคลื่อนประสานความร่วมมือกับฝ่ายต่าง ๆ รวมทั้งกลไกคณะกรรมการระดับจังหวัดทุกจังหวัด

 **2. การดำเนินงานโครงการทุนการศึกษาฯ ตั้งแต่ปีการศึกษา 2552 – 2559** ส่งผลให้มีนักเรียนที่มีฐานะยากจน ยากลำบากได้รับโอกาสทางการศึกษาอย่างมั่นคงต่อเนื่องด้วยการได้รับทุนพระราชทานไปแล้วรวม 8 รุ่น โดยในปี 2560 มีนักเรียนทุนที่ยังคงสถานะความเป็นนักเรียนทุนฯ รวมทั้งสิ้น 1,031 ราย ศึกษาในระดับมัธยมศึกษาตอนปลาย จำนวน 457 ราย ระดับปริญญาตรีหรือเทียบเท่า จำนวน 574 ราย รวมเงินทุนที่ได้จัดสรรไปแล้วเป็นเงินทั้งสิ้น จำนวน 249,316,249 บาท และนับตั้งแต่ปี 2558 เป็นต้นมา มีนักเรียนอยู่ในระบบครบทุกระดับตั้งแต่ระดับมัธยมศึกษาตอนปลายจนถึงระดับปริญญาตรี โดยมีการใช้จ่ายเงินทุนพระราชทานคงที่นับจากปีดังกล่าว ประมาณ 70 ล้านบาทต่อปี

 **3. การดูแลและพัฒนาศักยภาพนักเรียนทุนในโครงการทุนการศึกษาฯ** หน่วยงานต่าง ๆ ที่เกี่ยวข้องได้ร่วมดำเนินการตามบทบาทภารกิจของหน่วยงานอย่างต่อเนื่อง อาทิ กระทรวงศึกษาธิการ กระทรวงการพัฒนาสังคมและความมั่นคงของมนุษย์ มท. สศช. สลค. และมูลนิธิฯ ซึ่งครอบคลุมตั้งแต่กระบวนการคัดเลือกคัดสรรนักเรียนทุนในแต่ละรุ่น/ปี การพัฒนาศักยภาพนักเรียนทุนด้านการศึกษา การเรียนรู้ ทักษะ และสมรรถนะด้านต่าง ๆ รวมถึงการเสริมสร้างความมีจิตอาสา และการสำนึกในสถาบันทางสังคมที่สำคัญของชาติผ่านโครงการ/กิจกรรมอย่างหลากหลาย

|  |
| --- |
| **ต่างประเทศ** |

**9. เรื่อง ขอความเห็นชอบต่อร่างความตกลงระหว่างรัฐบาลแห่งราชอาณาจักรไทยกับรัฐบาลแห่งสหพันธรัฐรัสเซีย ว่าด้วยความร่วมมือด้านเทคนิคทางทหาร**

 คณะรัฐมนตรีมีมติอนุมัติตามที่กระทรวงกลาโหมเสนอ ดังนี้

 1. ให้กระทรวงกลาโหม (กห.) จัดทำความตกลงระหว่างรัฐบาลแห่งราชอาณาจักรไทยกับรัฐบาลแห่งสหพันธรัฐรัสเซีย ว่าด้วยความร่วมมือด้านเทคนิคทางทหาร โดยให้กระทรวงการต่างประเทศ (กต.) ดำเนินการจัดทำหนังสือมอบอำนาจเต็ม (Full Powers)

 2. ให้เจ้ากรมส่งกำลังบำรุงทหารเป็นผู้ลงนามในร่างความตกลงฯ

 3. หากมีความจำเป็นจะต้องเปลี่ยนแปลงรายละเอียดของร่างความตกลงฯ โดยไม่ส่งผลกระทบต่อสาระสำคัญของร่างความตกลงฯ ให้ กห. พิจารณาดำเนินการได้ตามความเหมาะสม

 **สาระสำคัญของการจัดทำความตกลงระหว่างรัฐบาลแห่งราชอาณาจักรไทยกับรัฐบาลแห่งสหพันธรัฐรัสเซียว่าด้วยความร่วมมือด้านเทคนิคทางทหาร**มีวัตถุประสงค์ในการสนับสนุนทางการส่งกำลังบำรุงอาวุธและยุทโธปกรณ์ ผลิตภัณฑ์ด้านการป้องกันประเทศ การซ่อมบำรุง การสนับสนุนด้านความร่วมมือในการพัฒนาและการผลิตผลิตภัณฑ์ทางทหาร รวมทั้งการแต่งตั้งคณะผู้เชี่ยวชาญเพื่อให้ความช่วยเหลือในการดำเนินโครงการร่วม การฝึกอบรมกำลังพล อันจะเป็นการส่งเสริมความร่วมมือด้านการทหารที่จะนำไปสู่การยกระดับความร่วมมือด้านความมั่นคงและเสริมสร้างความสัมพันธ์อันดีระหว่างกองทัพของทั้งสองประเทศในอนาคต โดยร่างความตกลงนี้จะมีผลใช้บังคับในวันที่ลงนามเป็นระยะเวลา 5 ปี และจะขยายเวลาต่อไปอีก 5 ปี โดยอัตโนมัติ

**10. เรื่อง ขออนุมัติลงนามบันทึกความเข้าใจระหว่างกระทรวงเกษตรและสหกรณ์แห่งราชอาณาจักรไทย และกระทรวงกิจการเทศบาลและผังเมืองแห่งราชอาณาจักรบาห์เรนว่าด้วยความร่วมมือด้านการเกษตร**

 คณะรัฐมนตรีมีมติเห็นชอบและอนุมัติตามที่กระทรวงเกษตรและสหกรณ์ (กษ.) เสนอ ดังนี้

 1. เห็นชอบและอนุมัติให้มีการลงนามในร่างบันทึกความเข้าใจระหว่าง กษ. แห่งราชอาณาจักรไทย และกระทรวงกิจการเทศบาลและผังเมืองแห่งราชอาณาจักรบาห์เรนว่าด้วยความร่วมมือด้านการเกษตร

 2. อนุมัติในหลักการว่า ก่อนที่จะมีการลงนาม หากมีความจำเป็นต้องปรับปรุงแก้ไขบันทึกความเข้าใจฯ ในประเด็นที่ไม่ใช่หลักการสำคัญ ให้ กษ. ดำเนินการได้โดยไม่ต้องเสนอคณะรัฐมนตรีพิจารณาอีก

 3. อนุมัติให้รัฐมนตรีว่าการกระทรวงเกษตรและสหกรณ์หรือผู้ที่รัฐมนตรีว่าการกระทรวงเกษตรและสหกรณ์มอบหมาย เป็นผู้ลงนามในร่างบันทึกความเข้าใจฯ

 **สาระสำคัญ** ร่างบันทึกความเข้าใจระหว่าง กษ. แห่งราชอาณาจักรไทย และกระทรวงกิจการเทศบาลและผังเมืองแห่งราชอาณาจักรบาห์เรนว่าด้วยความร่วมมือด้านการเกษตร มีวัตถุประสงค์เพื่อเสริมสร้างและสนับสนุนการถ่ายทอดเทคโนโลยีและการอบรมและความร่วมมือด้านวิชาการและวิทยาศาสตร์ในสาขาการเกษตร โดยปราศจากการเลือกปฏิบัติต่อความร่วมมือในสาขาอื่น ๆ ซึ่งอาจมีการพิจารณาในอนาคต โดยมีขอบเขตการบังคับใช้ในการสนับสนุนและอำนวยความสะดวกในการดำเนินโครงการพัฒนาด้านการเกษตรร่วมกันภายใต้กฎหมายและข้อบังคับของแต่ละประเทศ ครอบคลุมสาขาต่าง ๆ เช่น การพัฒนาด้านการเกษตร ซึ่งรวมถึง สัตว์ ประมง พืช ดิน และการจัดการดินและน้ำ มาตรการสุขอนามัยและสุขอนามัยพืช รวมถึงมาตรฐานอาหาร การพัฒนากลุ่มเกษตรกรและสหกรณ์ มีรูปแบบความร่วมมือเป็นการแลกเปลี่ยนนักวิชาการและนักวิจัย การวิจัยร่วมด้านการเกษตร ซึ่งรวมถึงการแลกเปลี่ยนข้อมูลด้านวิชาการและวิทยาศาสตร์ การฝึกอบรม การสัมมนา การดูงาน และการฝึกอบรมเฉพาะทางอื่น ๆ การพัฒนาด้านการตลาด และการส่งเสริมธุรกิจการเกษตรและความสัมพันธ์ทางการค้า

**11. เรื่อง การจัดทำความตกลงระหว่างสำนักงานกลางแห่งชาติตำรวจสากลประเทศไทย (ตำรวจสากลกรุงเทพ) และสำนักงานตำรวจแห่งชาติ ว่าด้วยการเข้าถึงระบบข้อมูลข่าวสารองค์การตำรวจสากลโดยตรง (Agreement between the INTERPOL National Central Bureau for Thailand in Bangkok and Royal Thai Police on Direct Access to the INTERPOL Information System)**

 คณะรัฐมนตรีมีมติเห็นชอบและอนุมัติตามที่สำนักงานตำรวจแห่งชาติ (ตช.) เสนอ ดังนี้

 1. เห็นชอบในการจัดทำความตกลงระหว่างสำนักงานกลางแห่งชาติตำรวจสากลประเทศไทย (ตำรวจสากลกรุงเทพ) และ ตช. ว่าด้วยการเข้าถึงระบบข้อมูลข่าวสารองค์การตำรวจสากลโดยตรง (Agreement between the INTERPOL National Central Bureau for Thailand in Bangkok and Royal Thai Police on Direct Access to the INTERPOL Information System)

 2. มอบหมายให้ผู้บัญชาการตำรวจแห่งชาติหรือผู้ที่ผู้บัญชาการตำรวจแห่งชาติมอบหมาย เป็นผู้ลงนามความตกลงดังกล่าว

 3. อนุมัติให้ ตช. สามารถดำเนินการแก้ไขปรับปรุงร่างความตกลงฯ ในส่วนที่ไม่ใช่สาระสำคัญหากมีความจำเป็นต้องมีการแก้ไขในภายภาคหน้าโดยไม่ต้องเสนอคณะรัฐมนตรีพิจารณาให้ความเห็นชอบอีกครั้ง

 **สาระสำคัญของเรื่อง**

 ตช. รายงานว่า

 1. ตช. ได้เข้าเป็นสมาชิกองค์การตำรวจสากล (INTERPOL) ตั้งแต่ปี พ.ศ. 2494 และได้กำหนดให้กองการต่างประเทศ ตช. เป็นที่ตั้งของสำนักงานกลางแห่งชาติตำรวจสากลประเทศไทย ทำหน้าที่ติดต่อประสานงานกับสำนักงานกลางแห่งชาติของประเทศภาคีสมาชิกและสำนักเลขาธิการองค์การตำรวจสากล ตลอดจนดำเนินการเรื่องการประชุมขององค์การตำรวจสากล อีกทั้งยังใช้เป็นสถานที่ติดตั้งระบบติดต่อสื่อสารขององค์การตำรวจสากลที่เรียกว่า “I-24/7” ซึ่งเป็นระบบฐานข้อมูลอาชญากรรมและอาชญากรรมข้ามชาติขององค์การตำรวจสากลที่แบ่งปันข้อมูลให้ประเทศสมาชิกนำไปใช้ประโยชน์ในการป้องกันและปราบปรามอาชญากรรมข้ามชาติ

 2. ความตกลงระหว่างสำนักงานกลางแห่งชาติ ตำรวจสากลประเทศไทย (ตำรวจสากลกรุงเทพ) และ ตช. ว่าด้วยการเข้าถึงระบบข้อมูลข่าวสารองค์การตำรวจสากลโดยตรง มีสาระสำคัญดังนี้

 **วัตถุประสงค์** เพื่อระบุเงื่อนไขที่เกี่ยวข้องในกรณีที่ตำรวจสากลกรุงเทพอนุญาตให้ ตช. เข้าถึงระบบฐานข้อมูลที่เกี่ยวข้องกับงานตำรวจองค์การตำรวจสากลได้โดยตรง แต่จำกัดเฉพาะการอ่านข้อมูลเท่านั้น เช่น เอกสารการเดินทางที่ถูกขโมยหรือสูญหาย ผลงานศิลปะ ภาพการล่วงละเมิดทางเพศต่อเด็กระหว่างประเทศ ลายพิมพ์นิ้วมือ ยานพาหนะที่ถูกขโมย

 **ขอบเขตการเข้าถึงข้อมูล** การอนุญาตให้มีการเข้าถึงระบบข้อมูลฯ จะต้องเป็นไปตามกฎองค์การตำรวจสากลว่าด้วยการประมวลผลข้อมูล และข้อกำหนดที่เกี่ยวข้อง ซึ่งกำหนดให้สำนักงานกลางแห่งชาติในประเทศต่าง ๆ ต้องจัดทำความตกลงกับหน่วยงานภายในประเทศสำหรับการอนุญาตให้มีการเข้าถึงระบบข้อมูลข่าวสารขององค์การตำรวจสากล

 **การบังคับใช้** ความตกลงฉบับนี้จะมีผลใช้บังคับใน 30 วัน ภายหลังจากวันที่ตำรวจสากลกรุงเทพได้แจ้งผลการลงนามในความตกลงให้สำนักงานเลขาธิการองค์การตำรวจสากลทราบ

**12. เรื่อง การเข้าร่วมงาน The International Horticultural Exhibition 2019, Beijing, China, หรือ Beijing Expo 2019 สาธารณรัฐประชาชนจีน**

คณะรัฐมนตรีมีมติอนุมัติในหลักการให้ประเทศไทยเข้าร่วมงาน The International Horticultural Exhibition 2019, Beijing, China, หรือ Beijing Expo 2019 ณ กรุงปักกิ่ง สาธารณรัฐประชาชนจีน ตามที่ กระทรวงพาณิชย์ (พณ.) เสนอ โดยมอบหมายให้กระทรวงเกษตรและสหกรณ์ (กษ.) เป็นหน่วยงานหลักรับผิดชอบการเข้าร่วมงานดังกล่าว และเป็นผู้นำเสนอรายละเอียดแผนงาน และแผนเงินให้คณะรัฐมนตรีพิจารณาต่อไป

 **สาระสำคัญของเรื่อง**

พณ. รายงานว่า ที่ประชุมสมัชชาขององค์การนิทรรศการนานาชาติ (BIE) ครั้งที่ 155 เมื่อวันที่ 11 มิถุนายน 2557 ได้เลือกสาธารณรัฐประชาชนจีนให้เป็นเจ้าภาพจัดงานมหกรรมพืชสวนนานาชาติ ในปี พ.ศ. 2562 โดยใช้ชื่องานว่า งาน The International Horticultural Exhibition 2019, Beijing, China หรือ Beijing Expo 2019 ภายใต้แนวคิด Live Green, Live Better ระหว่างวันที่ 29 เมษายน – 7 ตุลาคม 2562 ณ กรุงปักกิ่ง สาธารณรัฐประชาชนจีน ซึ่งขณะนี้มีประเทศแสดงความสนใจเข้าร่วมงานฯ ประมาณ 60 ประเทศ รวมถึงประเทศสมาชิกอาเซียน ได้แก่ สิงคโปร์ เมียนมา ลาว กัมพูชา และมีประเทศที่ตอบรับเข้าร่วมงานฯ อย่างเป็นทางการแล้วรวม 9 ประเทศ ได้แก่ ประเทศในทวีปแอฟริกาและอเมริกาใต้ และเสนอว่าประเทศไทยควรแจ้งตอบรับการเข้าร่วมงานฯ อย่างเป็นทางการต่อสถานเอกอัครราชทูตสาธารณรัฐประชาชนจีนประจำประเทศไทยโดยเร็ว เพื่อสำรองพื้นที่การเข้าร่วมจัดแสดงต่อไป

**13. เรื่อง การเข้าร่วมงาน World Expo 2020 Dubai**

 คณะรัฐมนตรีมีมติอนุมัติในหลักการให้ประเทศไทยเข้าร่วมงาน World Expo 2020 Dubai ระหว่างวันที่ 20 ตุลาคม 2563 – 10 เมษายน 2564 ณ เมืองดูไบ สหรัฐอาหรับเอมิเรตส์ ตามที่กระทรวงพาณิชย์ (พณ.) เสนอ โดยมอบหมายให้กระทรวงดิจิทัลเพื่อเศรษฐกิจและสังคม (ดศ.) เป็นหน่วยงานหลักรับผิดชอบการเข้าร่วมงานฯ ดังกล่าว และให้ พณ. และหน่วยงานอื่นที่เกี่ยวข้องเป็นหน่วยงานสนับสนุนการเข้าร่วมงานฯ ดังกล่าวด้วย โดยหน่วยงานหลักรับผิดชอบการเข้าร่วมงานฯ จะเป็นผู้นำเสนอรายละเอียดแผนงานและแผนเงินให้คณะรัฐมนตรีพิจารณาอีกครั้ง

 **สาระสำคัญของเรื่อง**

พณ. รายงานว่า

 1. ที่ประชุมสมัชชาขององค์การนิทรรศการนานาชาติ (BIE) ครั้งที่ 154 เมื่อปี 2556 ได้เลือกสหรัฐอาหรับเอมิเรตส์ให้เป็นเจ้าภาพจัดงาน World Expo 2020 ซึ่งนับเป็นการจัดงาน World Expo ครั้งแรกในภูมิภาคตะวันออกกลาง ภายใต้แนวคิด Connecting Minds, Creating the Future ระหว่าง**วันที่ 20 ตุลาคม 2563 – 10 เมษายน 2564 ณ เมืองดูไบ สหรัฐอาหรับเอมิเรตส์**

2. รองประธานาธิบดีและนายกรัฐมนตรีสหรัฐอาหรับเอมิเรตส์และเจ้าผู้ครองรัฐดูไบ (Sheikh Mohammed Bin Rashid Al maktoum) ได้มีหนังสืออย่างเป็นทางการลงนามถึงนายกรัฐมนตรีเชิญประเทศไทยเข้าร่วมงาน กระทรวงการต่างประเทศจึงได้สอบถามความเป็นไปได้ไปยัง พณ. ในการเข้าร่วมงานดังกล่าว ซึ่งเมื่อพิจารณาจากแนวคิดการจัดงานเหมาะสมกับการดำเนินการของ ดศ. ซึ่ง ดศ. ได้แจ้งตอบรับเป็นหน่วยงานเจ้าภาพหลักในการเข้าร่วมงานดังกล่าว เนื่องจากเป็นโอกาสอันดีในการนำเสนอนโยบาย Digital Thailand และเศรษฐกิจดิจิทัล ตลอดจนเป็นการแลกเปลี่ยนเรียนรู้เกี่ยวกับการใช้นวัตกรรมและเทคโนโลยีดิจิทัลในการพัฒนาสร้างสรรค์ในเชิงเศรษฐกิจและสังคมร่วมกับนานาประทศ

**14.  เรื่อง การเป็นสมาชิก International  Association  of  Economic  and  Social  Councils**

**and  Similar  Institutions  ของสภาที่ปรึกษาเศรษฐกิจและสังคมแห่งชาติ**

                    คณะรัฐมนตรีมีมติเห็นชอบให้สำนักงานสภาที่ปรึกษาเศรษฐกิจและสังคมแห่งชาติลาออกจากการเป็นสมาชิกสมาคมสภาเศรษฐกิจและสังคมและสถาบันที่คล้ายคลึงระหว่างประเทศ  International

Association  of  Economic  and  Social  Councils  and  Similar  Institutions  (IAESCSI/AICESIS) ตามที่ รองนายกรัฐมนตรี  (นายวิษณุ  เครืองาม) เสนอ ตั้งแต่วันที่  1 มกราคม 2560 เป็นต้นไป

                   ทั้งนี้ เพื่อให้เกิดความเรียบร้อยในการดำเนินงานและเป็นไปตามคำสั่งหัวหน้าคณะรักษาความสงบแห่งชาติที่  71/2559 และเพื่อให้การดำเนินงานในส่วนที่เกี่ยวข้องกับการเป็นสมาชิก AICESIS  เป็นไปด้วยความเรียบร้อยและเหมาะสมกับสถานการณ์ปัจจุบัน  จึงเห็นสมควรยกเลิกการเป็นสมาชิก  AICESIS  ไปก่อน ซึ่งหากต่อไปในอนาคตมีการจัดตั้งองค์กรที่มีภารกิจคล้ายคลึงกันสามารถพิจารณาในส่วนการสมัครเป็นสมาชิกใหม่ได้

**15. เรื่อง ร่างปฏิญญาอาเซียนว่าด้วยบทบาทของราชการพลเรือนในฐานะผู้เร่งรัดให้วิสัยทัศน์ประชาคมอาเซียน 2025 บรรลุผล (ASEAN Declaration of the Role of the Civil Service as a Catalyst for Achieving the ASEAN Community Vision 2025)**

 คณะรัฐมนตรีมีมติเห็นชอบตามที่สำนักงาน ก.พ. เสนอ ดังนี้

 1. เห็นชอบต่อถ้อยคำและสารัตถะในร่างปฏิญญาอาเซียนว่าด้วยบทบาทของราชการพลเรือนในฐานะผู้เร่งรัดให้วิสัยทัศน์ประชาคมอาเซียน 2025 บรรลุผล (ASEAN Declaration of the Role of the Civil Service as a Catalyst for Achieving the ASEAN Community Vision 2025) และหากมีความจำเป็นต้องแก้ไขร่างเอกสารดังกล่าวในส่วนที่ไม่ใช่สาระสำคัญหรือไม่ขัดต่อผลประโยชน์ของประเทศไทยให้สำนักงาน ก.พ. ดำเนินการได้โดยไม่ต้องนำเสนอคณะรัฐมนตรีเพื่อพิจารณาอีก

 2. ให้เลขาธิการ ก.พ. ในฐานะผู้นำภาคราชการพลเรือนมีหนังสือแจ้งความเห็นชอบต่อ ร่างปฏิญญา ฯ ไปยังสาธารณรัฐสิงคโปร์ ในฐานะประธาน ก.พ. อาเซียน ภายในเดือนมีนาคม 2560

 3. ให้นายกรัฐมนตรีร่วมลงนามในปฏิญญาฯ เพื่อรับรองปฏิญญาฯ ในการประชุมสุดยอดอาเซียน ครั้งที่ 30 ในเดือนเมษายน 2560 ณ กรุงมะนิลา สาธารณรัฐฟิลิปปินส์

 **สาระสำคัญของร่างปฏิญญาฯ** สอดคล้องกับวิสัยทัศน์ประชาคมอาเซียน 2025 ที่มุ่งเสริมสร้างความเข้มแข็งให้แก่ภาคราชการพลเรือน เพื่อเป็นกำลังในการช่วยขับเคลื่อนประชาคมอาเซียนผ่านโครงการพัฒนาขีดความสามารถและความร่วมมือต่าง ๆ ระหว่างประเทศสมาชิก ตลอดจนปลูกฝังวัฒนธรรมเรื่องธรรมาภิบาลให้เป็นกระแสหลักในนโยบายและระเบียบปฏิบัติต่าง ๆ ของประชาคมอาเซียนอันจะนำไปสู่การบรรลุวิสัยทัศน์ประชาคมอาเซียน ค.ศ. 2025 และแผนงานประชาคมอาเซียน ค.ศ. 2016-2025 การร่วมลงนามในปฏิญญาฯ เป็นการแสดงเจตนารมณ์ของประเทศไทยที่ให้ความสำคัญกับการยกระดับมาตรฐานภาคราชการพลเรือน เพื่อให้วิสัยทัศน์ประชาคมอาเซียน ค.ศ. 2025 บรรลุผล ซึ่งจะช่วยส่งเสริมคุณภาพชีวิตและความเป็นอยู่ของประชาชนของประชาคมอาเซียน ผ่านการทำงานของภาคราชการที่มีความเป็นมืออาชีพ มีประสิทธิภาพและประสิทธิผล และธรรมาภิบาล

**16. เรื่อง ขออนุมัติท่าทีไทยสำหรับการประชุมคณะอนุกรรมาธิการด้านการค้าและความร่วมมือทางเศรษฐกิจระหว่างไทย – สหพันธรัฐรัสเซีย ครั้งที่ 3**

 คณะรัฐมนตรีมีมติเห็นชอบตามที่กระทรวงพาณิชย์ (พณ.) เสนอ ดังนี้

1. เห็นชอบท่าทีไทยสำหรับการหารือกับสหพันธรัฐรัสเซีย และมอบหมายให้รัฐมนตรีว่าการ

กระทรวงพาณิชย์ใช้เป็นกรอบการหารือสำหรับการประชุมคณะอนุกรรมาธิการด้านการค้าและความร่วมมือทางเศรษฐกิจระหว่างไทย – สหพันธรัฐรัสเซีย ครั้งที่ 3 (The 3rd Session of Sub-Commission on Trade Economic Cooperation)

1. หากในการประชุมดังกล่าว มีผลให้มีการตกลงเรื่องความร่วมมือด้านเศรษฐกิจการค้าในประเด็น

อื่น ๆ อันจะเป็นประโยชน์ต่อการส่งเสริมความสัมพันธ์ทางเศรษฐกิจการค้าสองฝ่ายระหว่างไทยกับสหพันธรัฐรัสเซีย โดยไม่มีการจัดทำเป็นความตกลงหรือหนังสือสัญญาขึ้นมา ให้ พณ. และผู้แทนไทยที่จะเข้าร่วมการประชุมดังกล่าวสามารถดำเนินการได้และนำเสนอคณะรัฐมนตรีเพื่อทราบ

**สาระสำคัญของเรื่อง**

พณ. รายงานว่า คณะอนุกรรมาธิการด้านการค้าและความร่วมมือทางเศรษฐกิจระหว่างไทย –

สหพันธรัฐรัสเซีย(Sub-Commission on Trade and Economic Cooperation) เป็นกลไกในการส่งเสริมความสัมพันธ์และความร่วมมือทางการค้าและเศรษฐกิจระหว่างไทยกับสหพันธรัฐรัสเซีย ซึ่งคณะกรรมาธิการร่วมว่าด้วยความร่วมมือทวิภาคีไทย – สหพันธรัฐรัสเซีย (The Joint Russian - Thai commission on Bilateral Cooperation : JC) ได้มีมติให้จัดตั้งขึ้นในคราวประชุมครั้งที่ 4 เมื่อวันที่ 27-28 พฤศจิกายน 2552 โดยการประชุมคณะอนุกรรมาธิการฯ เป็นเวทีการประชุมหารือระดับรัฐมนตรี กำหนดจัดประชุมอย่างน้อย 1 ครั้งต่อปี มีวัตถุประสงค์เพื่อกระชับความสัมพันธ์ทางเศรษฐกิจ การค้า และการลงทุน รวมถึงหารือถึงแนวทางในการแก้ไขปัญหาและอุปสรรคทางการค้าระหว่างสองประเทศ และจัดทำความร่วมมือทางเศรษฐกิจที่ทั้งสองฝ่ายมีศักยภาพร่วมกันหรือเอื้อประโยชน์ต่อกัน

 โดยท่าทีไทยสำหรับการหารือกับสหพันธรัฐรัสเซียมีเนื้อหาครอบคลุมประเด็นต่าง ๆ ได้แก่ การส่งเสริมการค้าและการลงทุน รวมทั้งติดตามความคืบหน้าในการเตรียมกระบวนการศึกษาความเป็นไปได้ร่วมกัน (Joint Feasibility Study) เกี่ยวกับการจัดทำความตกลงการค้าเสรีระหว่างไทยกับสหภาพเศรษฐกิจยูเรเซีย การลดอุปสรรคทางการค้าที่มิใช่ภาษี การพัฒนาความร่วมมือในด้านต่าง ๆ ที่เอื้อประโยชน์ ต่อการขยายความสัมพันธ์ทางเศรษฐกิจระหว่างสองฝ่าย (เช่น การท่องเที่ยว พลังงาน วิทยาศาสตร์ การพัฒนา SMEs และพาณิชย์อิเล็กทรอนิกส์ เป็นต้น) และการติดตามความคืบหน้าการดำเนินงานภายใต้ข้อตกลงเกี่ยวกับความร่วมมือในสาขาต่าง ๆ ระหว่างหน่วยงานไทยและสหพันธรัฐรัสเซีย

**17. เรื่อง ร่างถ้อยแถลงร่วม (Joint Statement) การเยือนราชอาณาจักรบาห์เรนอย่างเป็นทางการของนายกรัฐมนตรี ระหว่างวันที่ 24-26 เมษายน 2560**

                   คณะรัฐมนตรีมีมติเห็นชอบตามที่กระทรวงการต่างประเทศ (กต.) เสนอ ดังนี้

                   1. เห็นชอบร่างถ้อยแถลงร่วม (Joint Statement) ระหว่างราชอาณาจักรบาห์เรนกับราชอาณาจักรไทยเนื่องในโอกาสการเยือนราชอาณาจักรบาห์เรนอย่างเป็นทางการของนายกรัฐมนตรี ระหว่างวันที่ 24-26 เมษายน 2560

                   2. หากมีความจำเป็นต้องแก้ไขปรับปรุงร่างถ้อยแถลงร่วมฯ โดยไม่ขัดกับหลักการที่คณะรัฐมนตรีได้อนุมัติหรือให้ความเห็นชอบไว้แล้ว ให้ กต. ดำเนินการได้โดยนำเสนอคณะรัฐมนตรีทราบภายหลัง พร้อมทั้งชี้แจงเหตุผลและประโยชน์ที่ไทยได้รับจากการปรับเปลี่ยนดังกล่าว

                   **สาระสำคัญของร่างถ้อยแถลงร่วมฯ** ประกอบด้วย 1. ด้านการเมืองและเศรษฐกิจ (political and economic affairs) 2. ความมั่นคงของมนุษย์ (human security) 3. สาธารณสุขและการเดินอากาศ (public health and aviation) และ 4. การส่งเสริมประเด็นต่าง ๆ ระหว่างประเทศ

                   ทั้งนี้ ในร่างถ้อยแถลงร่วมฯ ระบุว่า จะมีการลงนามในความตกลง ได้แก่ 1) บันทึกความเข้าใจระหว่างกระทรวงเกษตรและสหกรณ์ของราชอาณาจักรไทยและกระทรวงกิจการพัฒนาเมืองและการเกษตรของราชอาณาจักรบาห์เรนว่าด้วยความร่วมมือด้านการเกษตร 2) พิธีสารแก้ไขอนุสัญญาระหว่างรัฐบาลของราชอาณาจักรไทยและรัฐบาลของราชอาณาจักรบาห์เรนสำหรับการหลีกเลี่ยงการเก็บภาษีซ้อนและการป้องกันหลีกเลี่ยงภาษีในส่วนของภาษีเงินได้ 3) บันทึกความเข้าใจว่าด้วยความร่วมมือระหว่างมหาวิทยาลัยสงขลานครินทร์กับ University of Bahrain และ 4) บันทึกความเข้าใจว่าด้วยความร่วมมือด้านการศึกษาระหว่างรัฐบาลแห่งราชอาณาจักรไทยกับรัฐบาลแห่งราชอาณาจักรบาห์เรน

|  |
| --- |
| **แต่งตั้ง** |

**18. เรื่อง การแต่งตั้งข้าราชการพลเรือนสามัญให้ดำรงตำแหน่งประเภทวิชาการระดับทรงคุณวุฒิ (กระทรวงดิจิทัลเพื่อเศรษฐกิจและสังคม)**

 คณะรัฐมนตรีมีมติอนุมัติตามที่กระทรวงดิจิทัลเพื่อเศรษฐกิจและสังคม (กระทรวงเทคโนโลยีสารสนเทศและการสื่อสาร เดิม) เสนอ แต่งตั้ง **นางอาทิตยา สุธาธรรม** ผู้อำนวยการสำนักนโยบายและยุทธศาสตร์ สำนักงานปลัดกระทรวง ให้ดำรงตำแหน่ง ที่ปรึกษาด้านการสื่อสาร (นักวิเคราะห์นโยบายและแผนทรงคุณวุฒิ) กลุ่มที่ปรึกษา สำนักงานปลัดกระทรวง กระทรวงเทคโนโลยีสารสนเทศและการสื่อสาร ตั้งแต่วันที่ 10 สิงหาคม 2559 ซึ่งเป็นวันที่มีคุณสมบัติครบถ้วนสมบูรณ์ ทั้งนี้ ตั้งแต่วันที่ทรงพระกรุณาโปรดเกล้าโปรดกระหม่อมแต่งตั้งเป็นต้นไป

.......................................